CELEX: E2006G0001
Language: mt
Date: 2006-04-27 00:00:00
Title: Deċiżjoni tal-Kumitat Permanenti ta’ l-Istati ta’ l-EFTA Nru 1/2006/KP tas- 27 ta’ April 2006 dwar il-verifika ta’ proġetti skond il-Mekkaniżmu Finanzjarju (2004–2009)

8.5.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 122/30
            
         DEĊIŻJONI TAL-KUMITAT PERMANENTI TA’ L-ISTATI TA’ L-EFTA
   Nru 1/2006/KP
   tas-27 ta’ April 2006
   dwar il-verifika ta’ proġetti skond il-Mekkaniżmu Finanzjarju (2004–2009)
   IL-KUMITAT PERMANENTI TA’ L-ISTATI TA’ L-EFTA
   Wara li kkunsidra l-Ftehim dwar iż-Żona Ekonomika Ewropea, kif aġġustat bil-Protokoll li Jaġġusta l-Ftehim dwar iż-Żona Ekonomika Ewropea, minn hawn 'il quddiem il-Ftehim taż-ŻEE;
   Wara li kkunsidra l-Ftehim dwar il-parteċipazzjoni tar-Repubblika Ċeka, ir-Repubblika ta’ l-Estonja, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, ir-Repubblika ta’ l-Ungerija, ir-Repubblika ta’ Malta, ir-Repubblika tal-Polonja, ir-Repubblika tas-Slovenja u tar-Repubblika tas-Slovakkja fiż-Żona Ekonomika Ewropea, minn hawn 'il quddiem il-Ftehim dwar it-Tkabbir taż-ŻEE; (1)
   
   Wara li kkunsidra l-Protokoll 38a dwar il-Mekkaniżmu Finanzjarju taż-ŻEE inserit fil-Ftehim taż-ŻEE mill-Ftehim dwar it-Tkabbir taż-ŻEE;
   Wara li kkunsidra l-Ftehim bejn ir-Renju tan-Norveġja u l-Komunità Ewropea dwar Mekkaniżmu Finanzjarju Norveġiż għall-perjodu 2004–2009; (2)
   
   Wara li kkunsidra d-Deċiżjoni tal-Kumitat Permanenti ta’ l-Istati ta’ l-EFTA Nru. 1/2004/KP tal-5 ta’ Frar 2004 li Tistabbilixxi Uffiċċju għall-Mekkaniżmu Finanzjarju taż-ŻEE u l-Mekkaniżmu Finanzjarju Norveġiż;
   Wara li kkunsidra d-Deċiżjoni tal-Kumitat Permanenti ta’ l-Istati ta’ l-EFTA Nru 4/2004/KP tat-3 ta’ Ġunju 2004 li tistabbilixxi Kumitat dwar il-Mekkaniżmu Finanzjarju;
   Wara li kkunsidra d-Deċiżjoni tal-Kumitat ta’ l-ESA/Qorti Nru 15/2005 tat-22 ta’ Diċembru 2005 dwar il-mandat tal-Bord ta’ l-Awdituri ta’ l-EFTA (Stati Membri ta’ l-EFTA li huma membri taż-ŻEE);
   IDDEĊIEDA KIF ĠEJ:
   Artikolu 1
   Il-Bord ta’ l-Awdituri għandu jaġixxi bħala l-awtorità suprema għall-verifika ta’ proġetti taħt il-Mekkaniżmu Finanzjarju taż-ŻEE 2004 - 2009 (minn hawn 'il quddiem “il-Mekkaniżmu Finanzjarju taż-ŻEE”). Dan jinkludi l-verifika ta’ proġetti fl-Istati Benefiċjarji, il-ġestjoni tal-Proġetti mill-Istati Benefiċjarji u l-implimentazzjoni tal-Mekkaniżmu Finanzjarju taż-ŻEE. Il-Bord ta’ l-Awdituri għandu wkoll iwettaq verifika tal-ġestjoni tal-Mekkaniżmu Finanzjarju taż-ŻEE mill-Uffiċċju tal-Mekkaniżmu Finanzjarju.
   Artikolu 2
   Il-Bord ta’ l-Awdituri għandu jikkonsisti f'ċittadini ta’ l-Istati ta’ l-EFTA li jkunu partijiet fil-Ftehim taż-ŻEE u preferibilment membri ta’ l-istituzzjonijiet supremi tal-verifika ta’ l-Istati ta’ l-EFTA. M'għandu jkun hemm l-ebda dubju dwar l-indipendenza tagħhom. Uffiċjal ta’ l-EFTA ma jistax jiġi maħtur awditur qabel intervall ta’ tlett snin mit-tmiem tal-kariga tiegħu ma’ kwalunkwe istituzzjoni ta’ l-EFTA.
   Artikolu 3
   Il-membri tal-Bord ta’ l-Awdituri li jwettqu verifiki skond l-Artikolu 1 għandhom ikunu l-istess persuni li jiġu maħtura fi, u għal, l-istess terminu, stabbilit fid-Deċiżjoni tal-Kumitat ta’ l-ESA/Qorti, Nru 15/2005 tat-22 ta’ Diċembru 2005.
   Artikolu 4
   Il-membri tal-Bord ta’ l-Awdituri għandhom ikunu kompletament indipendenti fil-qadi ta’ dmirijiethom.
   Artikolu 5
   Il-membri tal-Bord ta’ l-Awdituri għandhom jikkooperaw mill-qrib mal-persuna jew persuni fdati bil-verifiki korrispondenti taħt il-Mekkaniżmu Finanzjarju Norveġiż għall-perjodu 2004–2009 fil-verifika ta’ attivitajiet relatati maż-żewġ Mekkaniżmi Finanzjarji.
   Artikolu 6
   In-nefqa fir-rigward ta’ verifiki xierqa u proporzjonati msemmija fl-Artikolu 1 għandha tkun iffinanzjata mill-baġit amministrattiv tal-Mekkaniżmu Finanzjarju taż-ŻEE. Abbażi ta’ baġit propost mill-Bord ta’ l-Awdituri u rakkomandazzjoni mill-Kumitat tal-Mekkaniżmu Finanzjarju, il-Kumitat Permanenti għandu jiddeċiedi dwar l-ammont li għandu jingħata għal dan l-iskop.
   Artikolu 7
   Il-Bord ta’ l-Awdituri jista' jqabbad esperti esterni sabiex jgħinuh. L-esperti esterni jridu jissodisfaw l-istess kriterji ta’ indipendenza u jikkonformaw ma’ l-istess dmir ta’ kooperazzjoni stipulat fl-Artikolu 5 bħall-membri tal-Bord ta’ l-Awdituri.
   Artikolu 8
   Il-Bord ta’ l-Awdituri għandu jirrapporta lill-Kumitat Permanenti ta’ l-Istati ta’ l-EFTA dwar il-verifika msemmija fl-Artikolu 1. Huwa jista' jressaq proposti għal azzjoni.
   Artikolu 9
   Il-Bord ta’ l-Awdituri għandu jipproponi t-termini ta’ referenza tiegħu dwar il-verifika msemmija fl-Artikolu 1 u jressaqhom quddiem il-Kumitat Permanenti ta’ l-Istati ta’ l-EFTA għall-adozzjoni.
   Artikolu 10
   Din id-Deċiżjoni għandu jkollha effett immedjat.
   Artikolu 11
   Din id-Deċiżjoni għandha tiġi ppubblikata fis-Sezzjoni ŻEE u fis-Suppliment ŻEE tal-Ġurnal Uffiċjali ta’ l-Unjoni Ewropea.
   
      Magħmul fi Brussell, 27 ta’ April 2006.
      
         
            Għall-Kumitat Permanenti
         
         
            Iċ-Chairman
         
         Stefán Haukur JÓHANNESSON
         
            Is-Segretarju Ġenerali
         
         William ROSSIER
      
   
   
      (1)  ĠU L 130, 29.4.2004, p. 11 u s-Suppliment taż-ŻEE Nru 23, 29.4.2004, p. 1.
   
      (2)  ĠU L 130, 29.4.2004, p. 81 u s-Suppliment taż-ŻEE Nru 23, 29.4.2004, p. 58.